Dave Gagner

Dave Gagner (s. 11. joulukuuta 1964 Chatham, Ontario) on uransa päättänyt kanadalainen jääkiekkoilija, pelipaikaltaan keskushyökkääjä. Hän on New York Rangersin ensimmäisen kierroksen varaus vuodelta 1983. Kaikkiaan Gagner varattiin sen vuoden varaustilaisuuden 12. pelaajana. Gagner pelasi 15 vuotta kestäneellä urallaan 946 NHL:n runkosarjan ottelua joissa teki 318 maalia ja 719 tehopistettä. Jäähyllä Gagner istui 1018 minuuttia.
Ura.
Gagner pelasi ennen NHL debyyttiään kolme kautta OHL juniorisarjan Brantford Alexandersin joukkueessa. Ensimmäiset NHL-pelinsä hän pelasi kaudella 1984-1985. Rangersin paidassa Gagner pelasi 80 ottelua kolmen kauden aikana ennenkuin Rangers myi hänet ja Jay Caulfieldin Minnesotaan vastineeksi Paul Boutillierista ja Jari Grönstrandista. Ensimmäisenä kautenaan kaupan jälkeen Gagner pelasi 14 ottelua IHL-farmijoukkue Kalamazoossa mutta vakiinnutti tämän jälkeen paikkansa North Starsin NHL-miehistössä. North Starsin muuttaessa Minnesotasta Dallasiin, Teksasiin kaudelle 1993-1994 Gagner jatkoi organisaation mukana liki kolmen kauden ajan. Tammikuussa 1996 hänet myytiin yhdessä vuoden 1996 kuudennen kierroksen varausvuoron kanssa Torontoon vaihdossa Randy Woodiin ja Benoit Hogueen. Kauden jälkeen kesäkuussa Maple Leafs myi hänet eteenpäin Calgary Flamesiin saaden vastineeksi kolmannen kierroksen varausvuoron sen vuoden varaustilaisuuteen. Calgaryssa Gagner pelasi kauden 1996-1997 aikana 82 peliä ja teki kauden jälkeen vapaana pelaajana sopimuksen Florida Panthersiin.
Floridassa Gagner pelasi puolitoista kautta ennenkuin oli osana Floridan ja Vancouver Canucksin seitsemän pelaajan kauppaa. Panthers luopui kaupassa Gagnerin lisäksi puolustaja Ed Jovanovskista, maalivahti Kevin Weeksista ja AHL-hyökkääjä Mike Brownista. Canucks puolestaan lähetti Floridaan tähtipelaaja Pavel Buren, Brad Ferencen ja Bret Hedicanin. Lisäksi kauppaan sisältyi molemmin puolin ehdollinen varausvuoro.
Vuoden 1994 NHL-työsulun aikana Gagner kävi pelaamassa yhden ottelun Italian Serie A:n Courmaostassa. Tässä ottelussa hän teki kolme maalia.
maajoukkue.
Gagner edusti Kanadaa alle 20-vuotiaiden MM-turnauksessa 1983-1984 vuoden vaihteessa. Seitsemässä ottelussa hän merkkautti neljä maalia ja kuusi tehopistettä. Hänet valittiin myös kevään 1984 Kanadan olympiajoukkueeseen jossa teki viisi maalia ja seitsemän tehopistettä. Seuraavan kerran Gagner edusti Kanadaa vuoden 1993 MM-turnauksessa tehden kahdeksassa pelissä kolme maalia ja neljä tehopistettä.
Pelaajauran jälkeen.
Pian pelaajauransa päättämisen jälkeen Gagner osti OPJHL-junioriliigassa pelanneen Milton Merchants-joukkueen. Gagner toimi myös joukkueen päävalmentajana kaudella 2001-2002. Kauden 2005-2006 jälkeen Gagner myi seuran Rick Heinzille ja siirtyi OHL-joukkue London Knightsin apuvalmentajaksi. Tässä tehtävässä Gagner toimi kahden kauden ajan kunnes kaudelle 2008-2009 hänet valittiin NHL-joukkue Vancouver Canucksiin pelaajakehityksestä vastaavaksi johtajaksi. Tässä roolissa Gagner toimi viiden kauden ajan ja jäi sen jälkeen sivuun kaikesta jääkiekkoon liittyvästä.
Muuta.
Entinen mm. Edmonton Oilersia ja Vancouver Canucksia edustanut jääkiekkoilija ja nykyinen Ottawa Senatorsin pelaajakehityksestä vastaava johtaja Sam Gagner on Dave Gagnerin poika. Daven tytär Jessica pelasi 2009-2013 neljä kautta yliopistokiekkoa Darthmouth Collegen joukkueessa.